Xander Bylsma: ‘Brandon het die moorde gepleeg’Xander Bylsma getuig tydens sy moordverhoor. (Foto: Tania Heyns) “Wie dink jy het hierdie moorde gepleeg?” Op die vraag van die staatsaanklaer, Johan Smit, het die moordbeskuldigde Xander Bylsma Vrydagmiddag geantwoord: “As ek met eerlikheid kan sê, Brandon Victor.” Bylsma het Vrydag in die hooggeregshof in Mmbatho in Noordwes getuig waarna hy dié onthulling tydens kruisondervraging gemaak het. “Het u enige bewyse hiervoor?” wou Smit weet. “Nog nie,” het hy geantwoord. “Wanneer gaan jy dit kry?” “Volgende week.” Bylsma het vanoggend sy weergawe van gebeure aan die hof vertel waarin hy verduidelik het dat hy aanvanklik geglo het Sharnelle Hough (17) en Marna Engelbrecht (16) het in die loop van die aand van 25 Mei en die oggend van 26 Mei 2018 selfmoord in die skoolkoshuis op Stella gepleeg het. Hy voer egter nou aan dat hy reeds sowat ŉ week en ŉ half ná sy inhegtenisneming vermoed het dat Victor (19), Sharnelle se nuwe kêrel ten tyde van die moorde, die meisies vermoor het. Bylsma wou egter nie verklap waarom dié vermoede ontstaan nie. Hy het ook gesê dat hy nie voorheen die onthulling gemaak het nie aangesien hy nie “slapende honde” wou wakker maak nie. “Jy word van twee ernstige misdade beskuldig. Jy word deur moontlik lewenslange tronkstraf in die gesig gestaar en jy was reeds met jou borgtogaansoek in besit van bewyse wat jou onskuld kan bewys? Wil jy nou regtig hê die hof moet glo jy het nie hierdie bewyse ingedien nie omdat jy nie slapende honde wil wakker maak nie?” “Dit is korrek,” het Bylsma geantwoord. Ook regter Ronald Hendricks het die beskuldigde gevra of hy nie eerder nou maar die bewyse aan die hof wil voorlê nie. “Ek verkies om dit volgende week te doen wanneer ek dit kan staaf.” Maroela Media het vroeër berig Bylsma se regspan het vroeër vandeesweek gesê hulle gaan aanvoer dat die moontlikheid bestaan dat Victor betrokke kon wees by die moorde op Sharnelle en Marna. Smit het Bylsma egter daaraan herinner dat hy destyds tydens sy borgtogaansoek in ŉ verklaring gesê het dat hy in die hof gaan beklemtoon dat hy op geen manier suggereer dat Victor by die moorde betrokke was nie. Die staastaanklaer wou dus weet waarom Bylsma nou ŉ ander deuntjie sing. Die getuie Brandon Victor tydens die verhoor van die Stella-moorde. (Foto: Tania Heyns) “Hoekom mislei jy die hof?” “Die bewyse kan vir hulself praat,” het Bylsma gesê voordat die hof tot Maandag verdaag het. Die hof sal dus volgende week dié nuwe getuienis aanhoor. Smit het tydens vandag se hofverrigtinge Bylsma verskeie kere daarvan beskuldig dat hy leuens aan die hof voorlê. Dié leuens hou onder meer verband met die tyd waarop Bylsma aanvoer hy die aand van die moorde uit Stella vertrek het. Sy getuienis klop onder meer nie met tye wat hy destyds aan die private speurder Chris Saunders gegee of in ander verklarings aangevoer het nie. Hoewel Bylsma vanoggend saamgestem het dat die tye nie ooreenstem nie, het hy herhaaldelik daarop gewys dat hy nie die betrokke aand die tyd dopgehou het nie. Smit sukkel om dít te glo. “Daardie oggend was die eerste keer wat jy weer die liefde van jou lewe sou ontmoet nadat julle die 23ste besluit het om versoen te raak. Dit was ook die aand wat die liefde van jou lewe vermoor is en jy is sedertdien in aanhouding op bewering dat jy hierdie selfde liefde van jou lewe vermoor het. “Is dit korrek om aan te neem dat die gebeure van daardie aand by jou sal bly vir die res van jou lewe?” Bylsma het hiermee saamgestem. Die kruisondervraging word Maandag voortgesit.